મળતી વિગતો અનુસાર, જામનગરના બર્ધન ચોકથી સેન્ટ્રલ બેંક રોડ સુધીનો વિસ્તાર ગત જુલાઇ માસમાં વન વે જાહેર કરાયા બાદ આ માર્ગ માટે જાહેરનામું પણ બહાર પાડવામાં આવ્યું હતું. પરંતુ પથારા ધારકો દ્વારા ફુટપાથો અને રસ્તાઓ ઉપર દબાણો યથાવત રખાયા હતા. પોલીસ દ્વારા વારંવાર રસ્તાઓ ચોખ્ખા કરાવાયા બાદ પણ જૈસે થે જેવી સ્થિતિ સર્જાયા બાદ ગઇકાલે વિશાળ પોલીસ કાફલાએ બર્ધન ચોક વિસ્તારમાં ડેરા તંબુ નાખ્યા હતા અને રસ્તા ચોખ્ખા કરાવવાની કામગીરી હાથ ધરી હતી. જેમાં પોલીસને મહદ અંશે સફળતા મળી હતી. પોલીસે બર્ધન ચોક વિસ્તારના પથારા તો દૂર કરાવ્યા પરંતુ રસ્તાઓ કેટલા દિવસ ખુલ્લા રહેશે ? તે અંગે પ્રશ્નાર્થ સર્જાયા છે.